Itsemurhaisku tapahtui Irakissa. Henkilö menehtyi iskussa. Iskun ajankohtaa tai uhrilukua Supon päällikkö ei kerro.

Suojelupoliisin päällikkö Antti Pelttari kertoo Suomesta lähteneen vierastaistelijan syyllistyneen itsemurhaiskuun Irakissa. Pelttari ei kerro, oliko itsemurhaiskun tekijä mies vai nainen, paljonko iskussa oli uhreja tai milloin isku tarkkaan ottaen tapahtui.

– Siihen voi todeta, että jo vuosi sitten oli uusi ilmiö siinä mielessä, että Suomesta lähtenyt henkilö – viime kädessä varmaan sitä ei koskaan saada vahvistettua – mutta oli ensimmäinen tilanne, jossa Suomesta lähtenyt henkilö syyllistyi itsemurhapommi-iskuun konfliktialueella, Pelttari sanoi alustuksessaan.

– Hän oli Suomen kansalainen, tämä henkilö, joka lähti ja päätyi vierastaistelijaksi ja päätyi meidän tietojen mukaan tekemään itsemurhaiskun ja menehtyi tietenkin itse siinä, Pelttari tarkensi myöhemmin.

Pelttari kertoi asiasta tiistaiaamuna, kun hän osallistui sisäministeri Paula Risikon (kok) aamiaistapaamisen, jonka aiheena oli tiedustelu ja terrorismin torjunta.

Pelttarin mukaan Suomesta on lähtenyt Syyriaan kaikkiaan noin 80 taistelijaa.

– Näiden henkilöiden määrä on edelleen pikku hiljaa noussut, ja se on nyt jo lähes 80. Valitettavasti olemme kymmenen suuremman EU:maan joukossa suhteessa väkilukuun ja ykkönen suhteessa muslimiväestön kokoon maailman ykkösvaltio, Pelttari sanoi.

Pelttari ei osannut kysyttäessä sanoa, miksi Suomi pitää itsellään kyseenalaista ykkössijaa.

– Se on hyvä kysymys. (Suomesta lähteneissä) Vierastaistelijoissa on, kuten olemme aikaisemmin todenneet, 19 eri etnistä taustaa. Se on hyvin heterogeeninen joukko.

Pelttarilta kysyttiin myös sitä, onko Suomen yleinen asevelvollisuus houkutustekijä.

– En näe, että se olisi merkittävä selittäjätekijä, hän sanoi.

Pelttarin mukaan Suomesta lähteneitä vierastaistelijoita on noussut merkittäviin asemiin ISIL-organisaatiossa. Hän ei ottanut kantaa siihen, ovatko nämä henkilöt kantasuomalaisia vai muita.

Pelttari toi esiin myös sen, että Suomeen on palannut taistelijoita konfliktialueelta.

– Heitä on kaikkiaan kaksikymmentä.

Erityisen huolestuttavana seikkana Pelttari mainitsi sen, että Suomeenkin on muun Länsi-Euroopan tapaan muodostunut radikaali-islamistisia verkostoja, joista hän käytti nimitystä salafijihadistinen alamaailma.

– He ovat yhä enemmän kytköksissä myös keskenään. Voi ehkä todeta niin, että kun aikaisemmin nämä meidän kohteet olivat usein omissa etnisissäkin ryhmissään, mutta nyt nämä eri ryhmittymät ovat tämän (Syyrian) konfliktin myötä keskenään myös yhteydessä.

Supon mukaan tilanne on terrorismiuhkien suhteen vakavampi kuin koskaan aikaisemmin. Supon tiedossa ei kuitenkaan ole Suomeen kohdistuvia iskusuunnitelmia.

Pelttari puhui sisäministeri Paula Risikon (kok) tiedotustilaisuudessa tiistaina.

Huom! Artikkelia päivitetty kello 10.14. Supon viestinnästä saatujen tietojen mukaan itsemurhaiskun tekijä on Suomesta lähtenyt vierastaistelija.

Tuoreimmassa päivityksessä kello 11.12 täsmennetään Pelttarin todenneen henkilön olleen Suomen kansalainen.

Artikkelia päivitetty kello 12.10. Lisätty Pelttarin kommentit siitä, miksi Suomesta on lähtenyt paljon vierastaistelijoita ja onko Suomen yleinen asevelvollisuus houkutustekijä.